CELEX: 32019D1351
Language: ro
Date: 2019-08-19 00:00:00
Title: Decizia de punere în aplicare (UE) 2019/1351 a Comisiei din 19 august 2019 de stabilire a unor condiții speciale privind importurile în Uniune și tranzitul prin Uniune de produse din carne și stomacuri, vezici și intestine tratate, derivate de la porcine originare din Republica Serbia, în urma apariției pestei porcine africane în această țară și de modificare a Deciziei de punere în aplicare 2013/426/UE [notificată cu numărul C(2019) 6174] (Text cu relevanță pentru SEE.)

20.8.2019   
               
               
                  RO
               
               
                  Jurnalul Oficial al Uniunii Europene
               
               
                  LI 216/1
               
            
         DECIZIA DE PUNERE ÎN APLICARE (UE) 2019/1351 A COMISIEI
         din 19 august 2019
         de stabilire a unor condiții speciale privind importurile în Uniune și tranzitul prin Uniune de produse din carne și stomacuri, vezici și intestine tratate, derivate de la porcine originare din Republica Serbia, în urma apariției pestei porcine africane în această țară și de modificare a Deciziei de punere în aplicare 2013/426/UE
         
            
               [notificată cu numărul C(2019) 6174]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 22 alineatele (1) și (6),
         întrucât:
         
                     (1)
                  
                  
                     Pesta porcină africană este o infecție mortală și extrem de contagioasă care afectează porcii domestici și mistreții sălbatici, cu un potențial de răspândire rapidă, în special prin intermediul produselor obținute de la animale infectate și al obiectelor neanimate contaminate. În cazul apariției unui focar de pestă porcină africană într-o țară terță, există riscul ca agentul patogen să fie introdus în Uniune prin importurile de porci vii sau de produse provenind de la aceștia.
                  
               
                     (2)
                  
                  
                     La 13 august 2019, Serbia a notificat Comisiei confirmarea apariției unui focar de pestă porcină africană la Rabrovac (satul Sume), Velika Krsna și Kusadak.
                  
               
                     (3)
                  
                  
                     În conformitate cu Regulamentul (UE) nr. 206/2010 al Comisiei (2), Serbia nu este autorizată să exporte în Uniune porci vii și carne proaspătă de porc. Cu toate acestea, în conformitate cu Decizia 2007/777/CE a Comisiei (3), statele membre autorizează importul în Uniune sau tranzitul prin Uniune de produse din carne, de stomacuri, vezici și intestine tratate de porcine domestice și de mistreți de crescătorie și sălbatici. Respectivele produse de origine porcină pot fi importate din Serbia în Uniune cu condiția ca ele să fi fost supuse tratamentului specific „D”, în conformitate cu articolul 3 și cu partea 2 din anexa II la decizia respectivă.
                  
               
                     (4)
                  
                  
                     Eficacitatea diferitelor tratamente împotriva pestei porcine africane este stabilită în anexa III la Directiva 2002/99/CE a Consiliului (4). Tratamentul termic la o temperatură de minimum 70 °C, care trebuie atins în întreaga cantitate de carne, după cum prevede tratamentul specific „D” descris în partea 4 a anexei II la Decizia 2007/777/CE, care impune atingerea unei temperaturi de minimum 70 °C în întreaga cantitate de carne și/sau stomacuri, vezici și intestine în timpul prelucrării produselor din carne și a stomacurilor, vezicilor și intestinelor tratate sau, în cazul șuncii crude, un tratament care constă în fermentarea și maturarea naturală de cel puțin nouă luni și care are o valoare Aw de maximum 0,93 și o valoare a pH-ului de cel mult 6,0, nu este considerat eficace pentru eliminarea riscului legat de pesta porcină africană în produsele din carne și în stomacurile, vezicile și intestinele tratate.
                  
               
                     (5)
                  
                  
                     Pentru a preveni riscul introducerii pestei porcine africane prin importuri de produse din carne și de stomacuri, vezici și intestine tratate derivate de la porcine originare din Serbia, este necesar să se asigure că aceste produse au fost supuse unui tratament eficace pentru inactivarea virusului care cauzează această infecție.
                  
               
                     (6)
                  
                  
                     Prin urmare, importurile în Uniune de produse din carne și stomacuri, vezici și intestine tratate care constau în sau conțin carne de porc sau de carne de mistreți sălbatici originare din Serbia ar trebui să fie autorizate numai cu condiția ca respectivele produse din carne și stomacuri, vezici și intestine tratate să fi fost supuse cel puțin tratamentului specific „C” descris în partea 4 a anexei II la Decizia 2007/777/CE, care impune o temperatură minimă de 80 °C care trebuie atinsă în întreaga cantitate de carne și/sau stomacuri, vezici și intestine pe parcursul prelucrării produsului din carne și stomacurilor, vezicilor și intestinelor tratate. În mod alternativ, ar putea fi aplicat tratamentul specific „B”, mai drastic, descris în partea 4, care prevede un tratament într-un recipient închis ermetic la o valoare F0 mai mare sau egală cu trei.
                  
               
                     (7)
                  
                  
                     Decizia de punere în aplicare 2013/426/UE a Comisiei (5) prevede că toate vehiculele care au transportat animale vii către sau într-o țară terță sau într-o parte a teritoriului unei țări terțe care este afectată de pesta porcină africană și care figurează în anexa I la decizia de punere în aplicare respectivă trebuie să fie curățate și dezinfectate în mod corespunzător după ultima descărcare și că aceste operațiuni de curățare și de dezinfectare trebuie să fie documentate în mod corespunzător la intrarea în Uniune.
                  
               
                     (8)
                  
                  
                     Din cauza apariției pestei porcine africane în Serbia, este necesar să se adauge această țară pe lista țărilor terțe sau a regiunilor acestora din anexa I la Decizia de punere în aplicare 2013/426/UE.
                  
               
                     (9)
                  
                  
                     Decizia de punere în aplicare 2013/426/UE se aplică până la 31 decembrie 2019. Cu toate acestea, având în vedere situația nefavorabilă a pestei porcine africane în țările enumerate în decizia respectivă și ținând seama de epidemiologia pestei porcine africane și de măsurile aplicabile în Uniune în ceea ce privește boala respectivă, este necesar să se prelungească perioada de aplicare a acesteia până la 31 decembrie 2021. Prin urmare, Decizia de punere în aplicare 2013/426/UE ar trebui modificată în consecință.
                  
               
                     (10)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Statele membre autorizează importurile în Uniune sau tranzitul prin Uniune de produse din carne și stomacuri, vezici și intestine tratate provenite de la animale domestice din specia porcină, din vânat de crescătorie biongulat (porcine) sau de la mistreți sălbatici din Republica Serbia, cu condiția ca
            
                        (a)
                     
                     
                        aceste produse să fi fost supuse tratamentului specific „C” sau „B”, astfel cum este definit în partea 4 a anexei II la Decizia 2007/777/CE; și
                     
                  
                        (b)
                     
                     
                        statele membre să se asigure că numai loturile de astfel de produse care corespund cerințelor modelului de certificat de sănătate publică și animală:
                        
                                    (i)
                                 
                                 
                                    prevăzut în anexa III la Decizia 2007/777/CE sunt importate în Uniune,
                                 
                              
                                    (ii)
                                 
                                 
                                    prevăzut în anexa IV la decizia respectivă sunt introduse în Uniune și sunt destinate unei țări terțe fie prin tranzit imediat, fie în urma depozitării, în conformitate cu articolul 12 alineatul (4) sau cu articolul 13 din Directiva 97/78/CE a Consiliului (6) și nu sunt destinate importului în Uniune, și
                                 
                              
                  
                        (c)
                     
                     
                        certificatul relevant să însoțească aceste loturi și să ateste conformitatea cu tratamentul specific necesar menționat la litera (a), să fie completat în mod corespunzător și semnat de către medicul veterinar oficial din țara terță expeditoare.
                     
                  
         
            Articolul 2
            Decizia de punere în aplicare 2013/426/UE se modifică după cum urmează:
            
                        (1)
                     
                     
                        Articolul 4a se înlocuiește cu următorul text:
                        
                           „Articolul 4a
                           Prezenta decizie se aplică până la 31 decembrie 2021.”;
                        
                     
                  
                        (2)
                     
                     
                        În anexa I, cuvântul „Serbia” se introduce după cuvântul „Rusia”.
                     
                  
         
            Articolul 3
            Prezenta decizie se aplică până la 31 decembrie 2021.
         
         
            Articolul 4
            Prezenta decizie se adresează statelor membre.
         
         
            Adoptată la Bruxelles, 19 august 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 24, 30.1.1998, p. 9.
         
            (2)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).
         
            (3)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).
         
            (4)  Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (JO L 18, 23.1.2003, p. 11).
         
            (5)  Decizia de punere în aplicare 2013/426/UE a Comisiei din 5 august 2013 privind măsurile de prevenire a introducerii în Uniune a virusului pestei porcine africane din anumite țări terțe sau din părți ale teritoriului unor țări terțe în care este confirmată prezența bolii respective și de abrogare a Deciziei 2011/78/UE (JO L 211, 7.8.2013, p. 5).
         
            (6)  Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (JO L 24, 30.1.1998, p. 9).